
Okresný súd Spišská Nová Ves 1T/80/2024 7624010571 08. 10. 2024 JUDr. Richard Klimek PhD. ECLI:SK:OSSN:2024:7624010571.2
TRESTNÝ ROZKAZ V MENE SLOVENSKEJ REPUBLIKY Okresný súd Spišská Nová Ves, samosudca JUDr. Richard Klimek, PhD. podľa § 353 ods. 1 Tr. poriadku dňa 8. októbra 2024 takto rozhodol: rozhodol: Obvinený : A. B., nar. XX.X.XXXX v Levoči, okres Levoča, trvale bytom C., D. XXX/XX, E. C., toho času vo väzbe v Ústave na výkon väzby a Ústave na výkon trestu odňatia slobody Košice, zamestnaný,
je vinný - z prečinu nebezpečného vyhrážania podľa § 360 ods. 1, 2 písm. a) Tr. zákona s použitím § 138 písm. a) Tr. zákona, pretože dňa 14. apríla 2024 v čase okolo 14.00 hod. v C., F. G. D. H. XX, v spálni na prízemí rodinného domu, po predchádzajúcej slovnej hádke pod vplyvom alkoholu fyzicky napadol poškodeného I. I. tak, že zohnutým prstom prostredníka pravej ruky zovretej v päsť ho udrel do oblasti ľavého oka, pričom sa mu vyhrozil zabitím a po tom, čo sa poškodený vzdialil z izby do kuchyne, obvinený prišiel za ním, chytil ho oboma rukami za krk, na čo ho poškodený od seba odsotil, aby sa mu vytrhol z úchopu a vzápätí obvinený vzal z kuchynskej linky kuchynský nôž s dĺžkou čepele 20,5 cm a týmto sa zahnal na I. I. kričiac, že ho zabije, poškodený reflexívne dvihol pravú ruku a predlaktím si zakryl tvár, za účelom odvrátenia útoku, čím mu spôsobil zranenia - odreninu v hornej časti pravého predlaktia a pomliaždenie očnej gule vľavo, čím vzbudil u poškodeného I. I. obavu z uskutočnenia vyhrážok a následne z obavy pred ďalšími útokmi vybehol na ulicu, teda - inému sa vyhrážal smrťou takým spôsobom, že to môže vzbudiť dôvodnú obavu a čin spáchal závažnejším spôsobom konania - so zbraňou,
za to sa odsudzuje Podľa § 360 ods. 2 Tr. zákona s použitím § 38 ods. 2 Tr. zákona, § 36 písm. l) Tr. zákona, na trest odňatia slobody v trvaní 6 (šesť) mesiacov. Podľa § 49 ods. 1 písm. a) Tr. zákona výkon trestu mu podmienečne odkladá a podľa § 50 ods. 1 Tr. zákona určuje skúšobnú dobu v trvaní 12 (dvanásť) mesiacov. Podľa § 83 ods. 1 písm. d) Tr. zákona ukladá zhabanie veci, a to 1 ks kuchynského noža o celkovej dĺžke 32 cm, s dĺžkou čepele 20,5 cm a drevenou rukoväťou omotanou lepiacou páskou červenej farby. Podľa § 83 ods. 2 Tr. zákona vlastníkom zhabanej veci sa stáva štát. Podľa § 73 ods. 2 písm. c) Tr. zákona, § 74 ods. 1 Tr. zákona ukladá ochranné protialkoholické liečenie ambulantnou formou. Poučenie: Proti tomuto trestnému rozkazu môže podať obvinený a osoby, ktoré sú oprávnené podať v jeho prospech odvolanie, ako aj prokurátor odpor do 8 (osem) dní od jeho doručenia na Okresný súd Spišská Nová Ves. Ak proti trestnému rozkazu bol v lehote podaný odpor, samosudca rozhodne podľa § 241 ods. 1 písm. j/ o prijatí obžaloby a nariadi vo veci hlavné pojednávanie. Prednesením obžaloby prokurátorom na hlavnom pojednávaní sa trestný rozkaz ruší. Ak sa v určenej lehote nepodá odpor, trestný rozkaz sa inak stane právoplatným a vykonateľným. Pri výroku o náhrade škody, ktorým bola priznaná náhrada škody, môže poškodený podať odpor; ak poškodený podal odpor, trestný rozkaz sa ruší vo výroku o náhrade škody. Samosudca odkáže uznesením poškodeného na civilný proces, prípadne na konanie pred iným príslušným orgánom. Rovnako sa postupuje aj vtedy, ak odpor proti výroku o náhrade škody podá iná oprávnená osoba. Obvinený a osoby, ktoré sú oprávnené podať v prospech obvineného odvolanie, poškodený, zúčastnená osoba, ako aj prokurátor sa môžu výslovným vyhlásením vzdať práva podať odpor a okrem poškodeného môžu výslovným vyhlásením vziať podaný odpor späť, a to až do vtedy, kým prokurátor neprednesie na hlavnom pojednávaní obžalobu. Osoba, ktorá je oprávnená podať v prospech obvineného odvolanie, môže vziať podaný odpor späť len s jeho výslovným súhlasom.

Zdroj: KAUZIS.SK – https://www.kauzis.sk/judikatura/r/ECLI:SK:OSSN:2024:7624010571.2 (dáta aktuálne k 12. 11. 2026). Záväzné je znenie zverejnené súdom.




